CELEX: C2006/074/15
Language: fi
Date: 2006-03-25 00:00:00
Title: Asia C-42/06: Euroopan yhteisöjen komission  27.1.2006  Belgian kuningaskuntaa vastaan nostama kanne

25.3.2006   
            
            
               FI
            
            
               Euroopan unionin virallinen lehti
            
            
               C 74/8
            
         Euroopan yhteisöjen komission 27.1.2006 Belgian kuningaskuntaa vastaan nostama kanne
   (Asia C-42/06)
   (2006/C 74/15)
   Oikeudenkäyntikieli: ranska
   Euroopan yhteisöjen komissio on nostanut 27.1.2006 Euroopan yhteisöjen tuomioistuimessa kanteen Belgian kuningaskuntaa vastaan. Kantajan asiamiehenä on B. Stromsky, prosessiosoite Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               —
            
            
               toteaa, että Belgian kuningaskunta ei ole noudattanut EY:n perustamissopimuksen 28 ja 30 artiklan mukaisia velvoitteitaan, koska se on ottanut Région de Bruxelles-Capitalen hallinnollisella alueella käyttöön talousjätteiden keräämiseen tarkoitettuja säkkejä valmistavia ja/tai jakavia luonnollisia henkilöitä ja oikeushenkilöitä koskevan lupamenettelyn, jonka ehdot eivät ole suhteellisuusperiaatteen mukaisia.
            
         
               —
            
            
               velvoittaa Belgian kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yhdelläkään yhteisön yhdenmukaistamistoimella ei säädetä sellaisille luonnollisille henkilöille tai oikeushenkilöille myönnettäviä lupia, jotka valmistavat ja/tai jakavat talousjätteiden keräämiseen tarkoitettuja säkkejä.
   Kansallista lainsäädäntöä, jolla säädetään sellaisille luonnollisille henkilöille tai oikeushenkilöille myönnettäviä lupia, jotka valmistavat ja/tai jakavat talousjätteiden keräämiseen tarkoitettuja säkkejä, on siis näin ollen arvioitava EY:n perustamissopimuksen 28 ja 30 artiklan valossa.
   Yhteisöjen tuomioistuimen oikeuskäytännön mukaan Région de Bruxelles-Capitalen talousjätteiden keräämisestä 15.7.1993 antaman hallinnollisen määräyksen 10 bis §:n mukainen ennakkolupamenettely on omiaan rajoittamaan tavaroiden vapaata liikkuvuutta.
   Jotta tällainen ennakkolupamenettely olisi kuitenkin perusteltu tavaroiden vapaata liikkuvuutta koskevan perusvapauden kannalta, sille on oltava yhteisön oikeudessa tunnustettu yleisen edun mukainen peruste ja sen osalta on noudatettava suhteellisuusperiaatetta, eli sen on oltava omiaan takaamaan sillä tavoiteltavan päämäärän toteutuminen eikä sillä saada ylittää sitä, mikä on tarpeen tämän päämäärän saavuttamiseksi.
   Komissio voi katsoa, että lupamenettelyllä on työntekijöiden terveyden suojelua ja ympäristönsuojelua koskeva yleisen edun mukainen peruste.
   Komissio katsoo kuitenkin, että käsillä olevassa tapauksessa hallinnollisen määräyksen 10 bis §:ssä tarkoitetun lupamenettelyn ehdot eivät ole suhteellisuusperiaatteen mukaisia, koska lupamenettelyä ei saa helposti.